CELEX: 32017D2370
Language: bg
Date: 2017-12-18 00:00:00
Title: Решение (ОВППС) 2017/2370 на Съвета от 18 декември 2017 година за подкрепа на Хагския кодекс за поведение срещу разпространението на балистични ракети в рамките на Стратегията на ЕС срещу разпространението на оръжия за масово унищожение

19.12.2017   
            
            
               BG
            
            
               Официален вестник на Европейския съюз
            
            
               L 337/28
            
         РЕШЕНИЕ (ОВППС) 2017/2370 НА СЪВЕТА
   от 18 декември 2017 година
   за подкрепа на Хагския кодекс за поведение срещу разпространението на балистични ракети в рамките на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 12 декември 2003 г. Европейският съвет прие Стратегия на ЕС срещу разпространението на оръжия за масово унищожение („Стратегията“), глава III от която съдържа списък с мерките, които трябва да се предприемат както в Европейския съюз (ЕС), така и в трети държави за борба с разпространението на такива оръжия.
            
         
               (2)
            
            
               Съюзът изпълнява активно Стратегията и привежда в действие мерките, изброени в глава III от нея, по-специално чрез отпускане на финансови средства в подкрепа на конкретни проекти, насочени към укрепването на многостранната система за неразпространение и многостранните мерки за изграждане на доверие. Хагският кодекс за поведение срещу разпространението на балистични ракети („Кодексът“) представлява неразделна част от тази многостранна система за неразпространение.
            
         
               (3)
            
            
               На 17 ноември 2003 г. Съветът прие Обща позиция 2003/805/ОВППС (1). В посочената обща позиция Съюзът се призовава, наред с другото, към убеждаване на възможно най-много държави да се запишат към Кодекса, особено на онези с капацитет в областта на балистичните ракети, както и за по-нататъшно развитие и изпълнение на Кодекса, особено на предвидените в него мерки за изграждане на доверие, и за насърчаване на по-тясна връзка между Кодекса и многостранната система на Организацията на обединените нации (ООН) за неразпространение.
            
         
               (4)
            
            
               На 8 декември 2008 г. Съветът прие заключенията си и документ, озаглавен „Нови насоки за действие от страна на Европейския съюз в борбата срещу разпространението на оръжия за масово унищожение и системите за тяхната доставка“. В документа се посочва, наред с другото, че разпространението на оръжия за масово унищожение (ОМУ) и на системите за тяхната доставка продължава да бъде едно от най-големите предизвикателства пред сигурността и че политиката на неразпространение е съществена част от общата външна политика и политика на сигурност.
            
         
               (5)
            
            
               На 18 декември 2008 г. Съветът прие Решение 2008/974/ОВППС (2) в подкрепа на Кодекса в рамките на изпълнението на Стратегията.
            
         
               (6)
            
            
               На 23 юли 2012 г. Съветът прие Решение 2012/423/ОВППС (3). Посоченото решение даде възможност за успешно насърчаване на всеобщото приложение на Кодекса и за спазване на неговите принципи.
            
         
               (7)
            
            
               На 15 декември 2014 г. Съветът прие Решение 2014/913/ОВППС (4). Това решение спомогна за по-широкото популяризиране на Кодекса и по-този начин улесни процеса на присъединяване на нови членове към Кодекса. Приоритет на Съюза е да продължи диалога между присъединилите се и неприсъединилите се държави с оглед още по-голямо насърчаване на всеобщото приложение на Кодекса, както и по-доброто му изпълнение и укрепване. Настоящото решение следва да допринесе за този процес.
            
         
               (8)
            
            
               В по-общ план, продължаващото разпространение на балистични ракети, способни да пренасят ОМУ, поражда сериозна загриженост сред международната общност, по-специално текущите програми за балистични ракети в Близкия изток, Североизточна Азия и Югоизточна Азия.
            
         
               (9)
            
            
               В Резолюция 1540 (2004) Съветът за сигурност на ООН (СС на ООН) подчерта, а в резолюции 1977 (2011) и 2325 (2016) на СС на ООН припомни, че разпространението на ядрени, химически и биологически оръжия, както и на средствата за тяхната доставка, съставлява заплаха за международния мир и сигурност, и задължи държавите, наред с другото, да се въздържат от подпомагане с каквито и да било средства на недържавни участници за разработване, придобиване, производство, притежаване, транспортиране, трансфер или използване на ядрени, химически или биологически оръжия и средствата за тяхната доставка. Заплахата, която представляват ядрените, химическите и биологическите оръжия и средствата за тяхната доставка за международния мир и сигурност, беше потвърдена в Резолюция 1887 (2009) на СС на ООН относно ядреното неразпространение и ядреното разоръжаване,
            
         ПРИЕ НАСТОЯЩОТО РЕШЕНИЕ:
   Член 1
   1.   В съответствие със Стратегията на ЕС срещу разпространението на оръжия за масово унищожение („Стратегията“), в която се определя целта за поддържане, прилагане и укрепване на многостранните договори и споразумения за разоръжаване и неразпространение, Съюзът продължава да оказва подкрепа за всеобщото приложение, пълното прилагане и укрепване на Хагския кодекс за поведение срещу разпространението на балистични ракети („Кодексът“).
   2.   Дейностите в подкрепа на Кодекса, съответстващи на мерките от Стратегията, включват регионални и подрегионални семинари, конференции, посещения на експерти, научни изследвания, информационни и комуникационни дейности, както и съпътстващи прояви в рамките на международни конференции.
   3.   Целта на дейностите трябва да бъде:
   
               а)
            
            
               да се насърчава присъединяването към Кодекса на още по-голям брой държави и в крайна сметка всеобщото му приложение;
            
         
               б)
            
            
               да се подкрепя пълното прилагане на Кодекса;
            
         
               в)
            
            
               да се насърчава диалогът между присъединилите се и неприсъединилите се държави, с оглед да се допринесе за изграждането на доверие и прозрачност, да се насърчава сдържаност и да се създаде по-голяма стабилност и сигурност за всички;
            
         
               г)
            
            
               да се популяризира по-широко Кодексът и да се повиши обществената осведоменост за рисковете и заплахите, свързани с разпространението на балистични ракети;
            
         
               д)
            
            
               да се проучат, по-конкретно в рамките на академични изследвания, възможностите за укрепване на Кодекса и за насърчаване на взаимодействието между Кодекса и други релевантни многостранни инструменти, като например Режима за контрол върху ракетните технологии, Резолюция 1540 (2004) на СС на ООН и Регистъра на ООН на обекти, изстреляни в космическото пространство.
            
         4.   В приложението се съдържа подробно описание на проектите.
   Член 2
   1.   За изпълнението на настоящото решение отговаря върховният представител (ВП).
   2.   Техническото изпълнение на проектите, посочени в член 1, параграф 2, се осъществява от Фондацията за стратегически изследвания (Fondation pour la recherche stratégique - FRS). FRS изпълнява тази функция под ръководството на ВП. За тази цел ВП постига необходимите договорености с FRS.
   Член 3
   1.   Референтната сума за изпълнението на проектите, посочени в член 1, параграф 2, е 1 878 120,05 EUR.
   2.   Разходите, финансирани чрез посочената в параграф 1 сума, се управляват в съответствие с процедурите и правилата, приложими към общия бюджет на Съюза.
   3.   Комисията упражнява надзор върху правилното управление на разходите, посочени в параграф 2. За тази цел тя сключва споразумение за отпускане на безвъзмездни средства с FRS за референтната сума след приемането на настоящото решение. Към това споразумение за отпускане на безвъзмездни средства се прилагат правилата за безвъзмездните средства, предвидени в Регламент (ЕС, Евратом) № 966/2012 на Европейския парламент и на Съвета (5). В него се предвижда, че FRS осигурява публичност, съответстваща на размера на приноса на Съюза.
   4.   Комисията полага усилия да сключи посоченото в параграф 3 споразумение за отпускане на безвъзмездни средства във възможно най-кратък срок след влизането в сила на настоящото решение. Тя информира Съвета за възникнали трудности в този процес, както и за датата на сключване на споразумението за отпускане на безвъзмездни средства.
   Член 4
   1.   ВП докладва на Съвета за изпълнението на настоящото решение въз основа на редовни доклади, изготвяни от FRS. Тези доклади представляват основа за оценката, извършвана от Съвета.
   2.   Комисията предоставя информация относно финансовите аспекти на проектите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 40 месеца след датата на сключване на споразумението за отпускане на безвъзмездни средства, посочено в член 3, параграф 3. Срокът на действие обаче изтича шест месеца след влизането на решението в сила, ако в рамките на този срок не е сключено споразумение за отпускане на безвъзмездни средства.
   
      Съставено в Брюксел на 18 декември 2017 година.
      
         
            За Съвета
         
         
            Председател
         
         K. SIMSON
      
   
   
      (1)  Обща позиция 2003/805/ОВППС на Съвета от 17 ноември 2003 г. относно всеобщото приложение и укрепване на многостранните споразумения в областта на неразпространение на оръжия за масово унищожение и средствата за доставяне (ОВ L 302, 20.11.2003 г., стр. 34).
   
      (2)  Решение 2008/974/ОВППС на Съвета от 18 декември 2008 г. за подкрепа на Хагския кодекс за поведение срещу разпространението на балистични ракети в рамките на изпълнението на стратегията на ЕС срещу разпространението на оръжия за масово унищожение (ОВ L 345, 23.12.2008 г., стр. 91).
   
      (3)  Решение 2012/423/ОВППС на Съвета от 23 юли 2012 г. за подкрепа на неразпространението на балистични ракети в рамките на изпълнението на Стратегията на ЕС срещу разпространението на оръжия за масово унищожение и на Обща позиция 2003/805/ОВППС на Съвета (ОВ L 196, 24.7.2012 г., стр. 74).
   
      (4)  Решение 2014/913/ОВППС на Съвета от 15 декември 2014 г. за подкрепа на Хагския кодекс за поведение срещу разпространението на балистични ракети в рамките на изпълнението на Стратегията на ЕС срещу разпространението на оръжия за масово унищожение (ОВ L 360, 17.12.2014 г., стр. 44).
   
      (5)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      ПРИЛОЖЕНИЕ
      1.   ЦЕЛ
      
      Основната цел на настоящото решение е да насърчава чрез конкретни мерки всеобщото приложение, пълното прилагане и укрепването на Хагския кодекс за поведение срещу разпространението на балистични ракети „Кодексът“) в съответствие със Стратегията на ЕС срещу разпространението на оръжия за масово унищожение.
      Настоящото решение ще допълни дипломатическите действия на Съюза с присъединилите се и неприсъединилите се държави към Кодекса. Във връзка с това посланията на Съюза съответно са:
      
                  а)
               
               
                  за присъединилите се държави:
                  
                              i)
                           
                           
                              важността на пълното прилагане на Кодекса, по-специално чрез годишните декларации и предварителните нотификации, предвидени в Кодекса;
                           
                        
                              ii)
                           
                           
                              стимулиране на пълноценното използване на Кодекса като средство за насърчаване на прозрачността и доверието на регионално и международно равнище и за ограничаване и предотвратяване на разпространението на балистични ракети, способни да пренасят оръжия за масово унищожение (ОМУ);
                           
                        
            
                  б)
               
               
                  за неприсъединилите се държави:
                  
                              i)
                           
                           
                              да се насърчат да се присъединят към Кодекса, с което да дадат своя принос за по-широките многостранни усилия за предотвратяване на разпространението на ОМУ и на средствата за тяхната доставка;
                           
                        
                              ii)
                           
                           
                              да се възползват от разпоредбите на Кодекса, за да спомогнат за намаляване на регионалното напрежение и за изграждане на доверие, като по този начин се създаде повече сигурност за всички.
                           
                        
            В допълнение, настоящото решение служи да се подпомогне финансирането на ограничен брой научни статии за взаимодействието между Кодекса и други релевантни международни инструменти, като например Режима за контрол върху ракетните технологии, Резолюция 1540 (2004) на СС на ООН и Регистъра на ООН на обекти, изстреляни в космическото пространство.
      И накрая, настоящото решение има за цел да подкрепя текущия политически диалог на международната общност относно сигурността и устойчивостта в космическото пространство, по-специално чрез осигуряването на ограничен финансов принос за ежегодни конференции по въпросите на космическото пространство, организирани от Института на ООН по разоръжаването (ЮНИДИР) в Женева.
      2.   МЕРКИ
      
      2.1.   Цели на мерките
      
                  а)
               
               
                  да се насърчава присъединяването към Кодекса на още по-голям брой държави и в крайна сметка всеобщото му приложение;
               
            
                  б)
               
               
                  да се подкрепя пълното прилагане на Кодекса от присъединилите се държави;
               
            
                  в)
               
               
                  да се насърчава диалогът между присъединилите се и неприсъединилите се държави, с оглед да се допринесе за изграждането на доверие и прозрачност, да се насърчава сдържаност и да се създаде по-голяма стабилност и сигурност за всички;
               
            
                  г)
               
               
                  да се популяризира по-широко Кодексът и да се повиши обществената осведоменост за рисковете и заплахите, свързани с разпространението на балистични ракети;
               
            
                  д)
               
               
                  да се проучат, по-конкретно в рамките на академични изследвания, възможностите за укрепване на Кодекса и за насърчаване на взаимодействието между Кодекса и други релевантни многостранни инструменти, като например РКРТ и Резолюция 1540 (2004) на СС на ООН.
               
            2.2.   Описание на мерките
      
                  а)
               
               
                  FRS ще организира информационни дейности под формата на регионални и/или подрегионални семинари и експертни мисии, предназначени:
                  
                              i)
                           
                           
                              да повишават осведомеността относно рисковете и предизвикателствата, породени от разпространението на балистични ракети,
                           
                        
                              ii)
                           
                           
                              да предоставят платформа за неофициален обмен на информация за експертите в тази област („правилата на Кралския институт за международни отношения“) по стратегически въпроси и по този начин да допринесат за изграждането на доверие между държавите, както и
                           
                        
                              iii)
                           
                           
                              да насърчават изпълнението на целите на Съюза за всеобщо приложение, пълно прилагане и укрепване на Кодекса.
                           
                        FRS ще организира до девет регионални и/или подрегионални прояви, в това число в Латинска Америка и Карибския басейн, Близкия изток/Африка и Югоизточна Азия, както и до шест експертни мисии, предвидени специално за неприсъединили се държави. Всички тези прояви се провеждат в тясно сътрудничество с органите на правителствата на съответните държави домакини и други представители на съответната академична общност.
               
            
                  б)
               
               
                  FRS ще организира до шест съпътстващи прояви, посветени на Кодекса, в рамките на международни конференции, по-специално редовната годишна среща на Кодекса във Виена и сесията на Първия комитет на Общото събрание на ООН в Ню Йорк. Целта на тези съпътстващи прояви е да спомагат за задълбочаването на взаимодействието между Кодекса и ООН в съответствие с Резолюция 71/33, приета от Общото събрание на ООН на 5 декември 2016 г.;
               
            
                  в)
               
               
                  FRS ще организира в тясно сътрудничество със съответните органи посещение от международна група от експерти на площадка за изстрелване на ракети в съответствие с член 4, буква а), подточка ii), трето тире от Кодекса;
               
            
                  г)
               
               
                  От безвъзмездните средства, отпуснати от Съюза, FRS ще прехвърли три пъти сумата от 29 240,00 EUR на ЮНИДИР, за да подпомогне финансирането на ежегодните конференции на ЮНИДИР по въпросите на сигурността на космическото пространство, с което ще допринесе за постигане на общата цел за подкрепа за Кодекса. На тези конференции FRS и ЮНИДИР ще осигурят публичност на приноса на Съюза, съответстваща на размера му;
               
            
                  д)
               
               
                  FRS ще поръча и публикува най-малко четири научни статии по въпроси, свързани с Кодекса, включително една или повече научни статии за взаимодействието между Кодекса и други релевантни многостранни инструменти, като например Режима за контрол върху ракетните технологии и Резолюция 1540 (2004) на СС на ООН. За тази цел FRS ще търси принос от всички научноизследователски институти, които са част от Консорциума на ЕС по неразпространението или са асоциирани към него. Темите на научните статии ще бъдат договорени между FRS и и съответните служби на Европейската служба за външна дейност (ЕСВД);
               
            
                  е)
               
               
                  FRS ще провежда комуникационни и информационни дейности с двойната цел да подобри публичността на Кодекса и на приноса на Съюза към него. FRS ще разработи подробен план за комуникационните и информационните дейности, който следва да се одобри от ЕСВД и Комисията.
               
            2.3.   Резултати от мерките
      
                  а)
               
               
                  Повишаване на броя на присъединилите се към Кодекса държави;
               
            
                  б)
               
               
                  Подобрено прилагане на Кодекса от присъединилите се държави;
               
            
                  в)
               
               
                  Повишена осведоменост сред определящите политически фактори, регулаторните органи, експертите и широката общественост на значението на присъединяването и прилагането на Кодекса за държавите;
               
            
                  г)
               
               
                  По-голяма публичност за усилията на Съюза за насърчаване на всеобщото приложение, пълно прилагане и укрепване на Кодекса.
               
            3.   ПАРТНЬОРИ ЗА МЕРКИТЕ
      
      FRS, в тясно сътрудничество с ЕСВД, ще продължи да развива ефективни партньорства със заинтересовани регионални и подрегионални организации, държавни органи, научноизследователски институти и други релевантни органи.
      FRS ще си сътрудничи тясно с ЮНИДИР относно мярката, посочена в точка 2.2, буква д).
      4.   ВЗАИМОДЕЙСТВИЕ С ДЕЙНОСТИ НА СЪЮЗА
      
      Въз основа на редовната обратна информация от FRS за дейността ѝ Съюзът може да реши да допълни тези дейности с целенасочени дипломатически действия, с цел да се повиши осведомеността относно важността за държавите да се присъединят към Кодекса и да го прилагат.
      5.   БЕНЕФИЦИЕРИ НА МЕРКИТЕ
      
      
                  а)
               
               
                  Присъединили се и неприсъединили се към Кодекса държави;
               
            
                  б)
               
               
                  Правителствени служители, политически фактори, регулаторни органи, експерти;
               
            
                  в)
               
               
                  Международни, регионални и подрегионални организации;
               
            
                  г)
               
               
                  Академичната общност и гражданското общество;
               
            
                  д)
               
               
                  Председателят на Кодекса.
               
            6.   МЯСТО
      
      В консултация със съответните служби на ЕСВД, FRS ще избере местата, където биха могли да се проведат срещите, семинарите и другите прояви. Критерии за избор на местата ще включват готовността и ангажимента на съответната държава или междуправителствена организация в даден регион да бъде домакин на проявата. Конкретните места на посещения в държави или дейности в конкретна държава ще зависят от поканите от заинтересованите държави или междуправителствени организации.
      7.   ПРОДЪЛЖИТЕЛНОСТ
      
      Общата планирана продължителност на действието е 36 месеца.